Bryan Magee

Bryan Edgar Magee (/məˈɡiː/; 1930–2019) var en britisk filosof, kringkastingsmedarbeider, politiker og forfatter som er særlig kjent for å ha formidlet filosofi til et bredt publikum.

Biografi

Oppvekst 
Magee ble født i en arbeiderklassefamilie i Hoxton i London i 1930. Familien hans bodde i en leilighet over familiens klesbutikk, hvor han delte seng med sin storesøster, Joan. Han hadde et nært forhold til sin far, men et vanskelig forhold til sin voldelige og nedlatende mor.

I oppveksten utviklet han en interesse for sosialistisk politikk; han brukte skoleferiene til å lytte til politiske talere på Speakers' Corner i Hyde Park, og han oppsøkte teater og konserter.

Under førstegangstjenesten tjenestegjorde han i den britiske hærens etterretningskorps og jaktet på spioner blant flyktningene som krysset grensen mellom Jugoslavia og Østerrike. 

Han vant et stipend til Keble College ved University of Oxford, hvor han studerte historie, filosofi, politikk og økonomi. 

I 1955 fikk han et stipend og dro til USA for å studere filosofi ved Yale University. Han hadde forventet å avsky Amerika, men fant ut at han elsket det. Hans beundring for landets egalitære muligheter kom til uttrykk i en serie bøker, Go West, Young Man (1958), The New Radicalism (1963) og The Democratic Revolution (1964).

Politisk karriere 
Magee kom tilbake til Storbritannia med håp om å bli et parlamentsmedlem for Labour (MP). Han stilte to ganger til valg i Mid Bedfordshire, ved parlamentsvalget i 1959 og mellomvalget i 1960, men ble ikke valgt inn. I stedet ble han programleder for ITVs nyhetsprogram This Week. Han laget TV-programmer om samfunnstemaer som prostitusjon, seksuelt overførbare sykdommer, abort og homofili (som var ulovlig i Storbritannia den gangen).

Han ble valgt til parlamentsmedlem for Leyton ved valget i februar 1974. Han fant seg imidlertid ikke til rette i Labour-partiets under Michael Foots ledelse, og i januar 1982 meldte han seg ut av partigruppa. Sammen med andre avhoppere meldte han seg inn i det nystiftede sosialdemokratiske partiet. Han mistet setet ved parlamentsvalget i 1983.

Han vendte tilbake til University of Oxford, først som stipendiat ved Wolfson, deretter ved New College. Han fant også mer tid til å skrive anmeldelser av klassisk musikk og jobbet med sine egne komposisjoner.

BBC-intervjuer om filosofi 

Magee ble særlig kjent for en programserie som tok sikte på å gjøre filosofi tilgjengelig for lekfolk.

I 1970–1971 presenterte han en serie for BBC Radio 3 med tittelen Conversations with Philosophers. Serien tok form av Magee i samtale med en rekke samtidige britiske filosofer, der de diskuterte både sitt eget verk og arbeidet til tidligere britiske filosofer fra 1900-tallet. Serien begynte med en innledende samtale mellom Magee og Anthony Quinton. Andre programmer inkluderte diskusjoner om Bertrand Russell, G.E. Moore og J L. Austin, Ludwig Wittgenstein, og forholdet mellom filosofi og religion, blant andre temaer. Utdrag av hver av samtalene ble trykt i The Listener kort tid etter sending. Og omfattende reviderte versjoner av alle diskusjonene ble gjort tilgjengelig i boken Modern British Philosophy fra 1971. Karl Popper dukket opp i serien to ganger, og Magee skrev like etter en introduksjonsbok om filosofien hans som først ble utgitt i 1973.

I 1978 presenterte Magee 15 samtaler med kjente filosofer for BBC Television i en serie kalt Men of Ideas. Dette var en serie som, ifølge The Daily Telegraph, "oppnådde den nesten umulige bragden å presentere et stort publikum for refleksjoner over filosofiske spørsmål uten å gå på kompromiss med intellektuell integritet eller å miste seere" og "tiltrakk en jevn million seere per show." Etter en "Introduction to Philosophy", presentert av Magee i diskusjon med Isaiah Berlin, diskuterte Magee emner som marxistisk filosofi, Frankfurtskolen, ideene til Noam Chomsky og moderne eksistensialisme i påfølgende episoder. Korte versjoner av samtalene ble publisert ukentlig i The Listener magazine. Omfattende reviderte versjoner av dialogene i serien Men of Ideas ble opprinnelig utgitt i en bok med samme navn; senere gjenutgitt under tittelen Talking Philosophy. 

En annen TV-serie fra BBC, The Great Philosophers, fulgte i 1987. I denne serien diskuterte Magee de viktigste historiske personene i vestlig filosofi med femten samtidige filosofer. Serien dekket blant annet Platon, Aristoteles og Descartes filosofier, inkludert en diskusjon med Peter Singer om Marx og Hegels filosofi og avsluttet med en diskusjon med John Searle om filosofien til Wittgenstein. Omfattende reviderte versjoner av dialogene ble utgitt i en bok med samme navn som ble utgitt samme år. Magees bok fra 1998 The Story of Thought (også utgitt som The Story of Philosophy) ville også dekke historien om vestlig filosofi.

Forfatterskap 
Mellom de to tv-seriene ga Magee ut den boken han regnet som sitt hovedverk: The Philosophy of Schopenhauer (1983, ny utvidet utgave 1997). 

I 1997 ble Magees Confessions of a Philosopher publisert. I Confessions of a Philosopher kartlegger Magee sin egen filosofiske utvikling. Han understreker også viktigheten av Schopenhauers filosofi som et seriøst forsøk på å løse filosofiske problemer. I tillegg til dette lanserer han en kritikk av analytisk filosofi, særlig i sin lingvistiske form over tre kapitler.

Magee hadde en spesiell interesse for Richard Wagner, og skrev to bøker om komponisten og hans verden, Aspects of Wagner (1968; rev. 1988), og Wagner and Philosophy (2001). I Aspects of Wagner "skisserer Magee omfanget og dybden av Wagners prestasjoner, og viser hvordan hans oppsiktsvekkende og erotiske musikk uttrykker det undertrykte og høyt ladede innholdet i psyken. Han undersøker også Wagners detaljerte sceneretninger, og prosaverkene hvor han formulerte ideene sine og kaster interessant nytt lys over hans antisemittisme." Den reviderte utgaven inneholder et nytt kapittel om "Wagner som musikk".

I 2016, da han nærmet seg sin 86-årsdag, fikk Magee boken Ultimate Questions utgitt av Princeton University. For avisen The Independent skrev Julian Baggini "Magee matcher ikke alltid uttrykkets klarhet med rigide argumenter, noen ganger ignorerer han sitt eget prinsipp om at følelsen 'Ja, dette må være riktig' ikke 'er en validering, ikke engang en legitimering'. men dette kan unnskyldes. Platon og Aristoteles hevdet at filosofi begynner med undring. Magee er et bevis på at for noen dør undringen aldri, den blir bare dypere."

Privatliv 
I 1953 arbeidet han som lærer i Sverige, og mens han var der møtte han Ingrid Söderlund, en farmasøyt ved universitetets laboratorium. De giftet seg og fikk en datter.

Magee døde den 26. juli 2019, 89 år gammel, på St Luke's Hospital i Headington i Oxford. Han ble overlevd av sin svenske datter Gunnela og hennes barn og barnebarn. Begravelsen hans fant sted 15. august.

Det ble holdt minnestund i kapellet ved Keble College i Oxford den 29. oktober 2019. Der ble det avspilt lyd- og videoklipp av Magee, musikk valgt av ham og spilt av Amherst Sextet, og blant talerne var David Owen og Simon Callow. Musikkvalgene var sekstetten fra Strauss' Capriccio, largoen fra Elgars Serenade for Strings og overtyren til Wagners Tristan und Isolde. Talene til Owen og Callow ble etterpå publisert sammen med en kort biografi Magee, i tidsskriftet Oldie.

Bibliografi (utvalg) 

 Aspects of Wagner, Secker and Warburg, 1968; rev. 2nd ed, 1988, Oxford University Press, 1988, ISBN 0-19-284012-6
 Modern British Philosophy, Secker and Warburg, 1971, ISBN 0-436-27104-4; Oxford University Press, ISBN 0-19-283047-3 
 Karl Popper, Penguin, 1973, ISBN 0-670-01967-4 (Viking Press, ISBN 0-670-41174-4; også kalt Popper, senere kalt Philosophy and the Real World, 1985)
 Facing Death, William Kimber & Co. Ltd., 1977, ISBN 0-7183-0135-8
 Men of Ideas: Some Creators of Contemporary Philosophy, Oxford University Press, 1978 ISBN 0-19-283034-1 (senere kalt Talking Philosophy: Dialogues With Fifteen Leading Philosophers)
 The Philosophy of Schopenhauer, Oxford University Press, 1983 (revidert og utvidet, 1997) , ISBN 0-19-823722-7
 The Great Philosophers: An Introduction to Western Philosophy, BBC Books 1987, Oxford University Press, 2000, ISBN 0-19-289322-X
 On Blindness: Letters between Bryan Magee and Martin Milligan, Oxford University Press, 1996, ISBN 0-19-823543-7 
 Confessions of a Philosopher, Random House, 1997, reprinted 1998, ISBN 0-375-50028-6
 The Story of Thought: The Essential Guide to the History of Western Philosophy, The Quality Paperback Bookclub, 1998, ISBN 0-7894-4455-0. Norsk oversettelse: Filosofi, Tenkningens historie gjennom 2500 år, Cappelen Damm, 2010, ISBN 9788202335618

 Wagner and Philosophy, Penguin, 2001, ISBN 0-14-029519-4 (også publisert som The Tristan Chord: Wagner and Philosophy, Owl Books, 2001 ISBN 0-8050-7189-X)
 Clouds of Glory, Pimlico, 2004, ISBN 0-7126-3560-2
 Growing up in a War, Pimlico, 2007, ISBN 1-84595-087-9
 Ultimate Questions, Princeton University Press, 2016, ISBN 978-0-691-17065-7
 Making the Most of It, Studio 28, 2018, ISBN 978-1980636137

Filmografi 

 Men of Ideas (BBC, 1978), vert
 Thinking Aloud (1984-1985), vert
 The Great Philosophers (BBC, 1987), vert

Referanser

Eksterne lenker 

 Sense and nonsense Prospect magazine-artikkel av Bryan Magee (2009)
 
 
 Fotografi av Magee av Sijmen Hendriks, Amsterdam, 2011
 MP3-filer av Magees intervjuer med filosofer
 "Philosophy: Bryan Magee" fra Free Thinking, BBC Radio 3, 2016
 "Bryan Magee: a tribute". av David Herman for The Article. (26. juli 2019)

Britiske filosofer
Moralfilosofer
Politiske filosofer
Alumni fra University of Oxford